Sagene kirke

Sagene kirke er sognekirke for Sagene og Iladalen menighet i Nordre Aker prosti i Oslo bispedømme i Oslo i Bydel Sagene i Oslo kommune. Den ligger på Sagene syd for Arendalsgata med adresse Dannevigsveien 17. Øst for kirken dekker Sagene kirkepark hele kvartalet. Kirken ligger nær den gamle grensen mellom Kristiania og Aker i byens ytterkant mot nord. Fra den stod ferdig ble kirken i mange år omtalt også som Nordkantkatedralen, på samme måte som Grønland kirke ble omtalt som Østkantkatedralen. Kirkebygningen Da kirken ble bygget, hørte grunnen den ligger på til Gråbeinsletta, som i dag er parken på andre siden av Kristiansands gate. Kirken ble innviet i 1891. Den er tegnet av arkitekt Christian Fürst i nygotikk, med rød fuget tegl, spir og tak tekket med skifer, og 600 sitteplasser. Altertavlen er en kopi av altertavlen i katedralen i Antwerpen, Nedtagelsen av korset av Rubens. Et tydelig arkitektonisk forbilde for kirken er Kirche zum heiligen Kreutz i Kreuzberg i Berlin, ferdig i 1885 og tegnet av professor Johannes Otzen. Fürst var både elev av og assistent for Otzen. Kirken har en rekke glassmalerier og ved kortrappen en dåpsfreske laget av Carsten Lien i 1919. Sagene kirke ble pusset opp innvendig i 1956. Fra 2005 til 10. oktober 2010 var kirken stengt på grunn av hussopp i taket. Under stengningen ble Nordre kapell brukt som kirkerom. Kommunen regnet med at kirken skulle åpne igjen høsten 2008, men ødeleggelsen av bygningen viste seg å være mye større enn antatt. Fontene og beplantning omkring kirken ble utført fra 1891 til 1895, og opprustet fra 1923. Sagene kirke er et eksempel på en kirketype som forsøker å smelte sammen den tradisjonelle langkirken med sentralkirken. Lengdeaksen er relativt kort, korsarmene korte med avsneiede hjørner for å lette innsynet til koret. Menigheten Sagene menighet ble opprettet i 1880 ved utskilling fra Vestre Aker. Et mindre område av Gamle Aker menighet ble også lagt til Sagene menighet. Menighetspleien ble stiftet samme år og hadde fra begynnelsen et stort sosialt og diakonalt arbeid. Sagene menighetsråd, opprettet som frivillig ordning 1899, var trolig landets første menighetsråd. I 1916 ble Lilleborg menighet skilt ut fra Sagene. Torshov menighet ble skilt ut som egen menighet i 1930, etter at befolkningen i menigheten hadde øket til 29 000. Iladalen småkirkemenighet ble utskilt i 1938 i forbindelse med utbyggingen i Iladalen. Sagene menighet tilhører Nordre Aker prosti i Oslo bispedømme. I menighetens geografiske område bodde det 11 305 mennesker per 1. januar 2006. I 2014 ble Sagene menighet slått sammen med Iladalen menighet med Sagene kirke som sognekirke. Iladalen kirke ble samtidig tatt ut av regulær kirkelig bruk. Kirkens første sogneprest, fra 1880 til 1905, var Johan Nordahl Brun, oldebarn til biskop Johan Nordahl Brun. Kirkens første organist, fra 1880 til 1884, var Johannes Haarklou. Nåværende organist er Stein Skøieneie. Inventar Altertavlen er utført av maleren Christen Brun (1828–1905) og viser nedtakelsen fra korset. Bildet er en kopi av en original av Rubens. Prekestolen er åttekantet, utført i furu og er fra 1890. Orgel Sagene kirke har et antikvarisk svært verdifullt orgel bygget av Albert Hollenbach i 1891. Orglet hadde i utgangspunktet 18 stemmer og var mekanisk. I flere omganger er orglet blitt ombygget og utvidet, blant annet i 1956 og i 1961 da det fikk tilføyd et ryggpositiv. Dette arbeidet ble utført av J. H. Jørgensen Orgelfabrikk. Orgelet har i dag 34 stemmer fordelt på fire manualer og pedal. Orgelet er i dag i sterkt behov for restaurering og tilbakeføring til original stand. Bilder Referanser Litteratur Aftenposten 11. januar 2007 Kirkebøe M. C: Oslo kirker i gammel og ny tid. Land og kirke, 1956 Oslo byleksikon: Sagene kirke Statistisk årbok for Oslo 2006 1 M.C. Kirkebøe: Oslos kirker i gammel og ny tid, ny utgave ved Knut Are Tvedt og Øyvind Reisegg, Kunnskapsforlaget, 2007, side 75–76 Eksterne lenker (no) «Sagene kirke». Kulturminnesøk. Riksantikvaren – Direktoratet for kulturminneforvaltning.